CELEX: 32015D0158
Language: ro
Date: 2015-01-30 00:00:00
Title: Decizia de punere în aplicare (UE) 2015/158 a Comisiei din 30 ianuarie 2015 de aprobare a două alternatoare Robert Bosch GmbH de înaltă eficiență ca tehnologii inovatoare pentru reducerea emisiilor de CO 2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului  Text cu relevanță pentru SEE

31.1.2015   
            
            
               RO
            
            
               Jurnalul Oficial al Uniunii Europene
            
            
               L 26/31
            
         DECIZIA DE PUNERE ÎN APLICARE (UE) 2015/158 A COMISIEI
   din 30 ianuarie 2015
   de aprobare a două alternatoare Robert Bosch GmbH de înaltă eficiență ca tehnologii inovatoare pentru reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare (1), în special articolul 12 alineatul (4),
   întrucât:
   
               (1)
            
            
               La 2 decembrie 2013 și, respectiv, la 6 mai 2014, furnizorul Robert Bosch GmbH („solicitantul”) a depus următoarele două cereri pentru aprobarea alternatoarelor eficiente Robert Bosch GmbH ca tehnologii inovatoare:
               
                           Nr.
                        
                        
                           Tehnologia inovatoare
                        
                     
                           1
                        
                        
                           Alternator de înaltă eficiență cu diode de înaltă eficiență (HED)
                        
                     
                           2
                        
                        
                           Alternator de înaltă eficiență cu redresare activă sincronă (SAR)
                        
                     
         
               (2)
            
            
               În conformitate cu articolul 4 din Regulamentul de punere în aplicare (UE) nr. 725/2011 al Comisiei (2), s-a verificat dacă cele două cereri sunt complete. Constatând că anumite informații relevante lipseau din cererea inițială referitoare la tehnologia inovatoare nr. 1, Comisia i-a cerut solicitantului să completeze această cerere. Solicitantul a furnizat informațiile la 6 mai 2014. Ambele cereri au fost considerate complete, iar perioada de evaluare a cererilor de către Comisie a început în ziua următoare datei primirii oficiale a acestora, adică la 7 mai 2014 în ambele cazuri.
            
         
               (3)
            
            
               Ambele cereri au fost evaluate în conformitate cu articolul 12 din Regulamentul (CE) nr. 443/2009, cu Regulamentul de punere în aplicare (UE) nr. 725/2011 și cu Orientările tehnice pentru elaborarea cererilor de aprobare a tehnologiilor inovatoare în temeiul Regulamentului (CE) nr. 443/2009 („Orientările tehnice”) (3).
            
         
               (4)
            
            
               Cererea nr. 1 se referă la alternatorul de înaltă eficiență Robert Bosch GmbH cu diode de înaltă eficiență (HED). Alternatorul de înaltă eficiență cu HED utilizează modele optimizate de componente și diode de înaltă eficiență. Pe lângă noua tehnologie HED, alternatorul solicitantului are și un randament mai mare în comparație cu alternatorul de referință datorită: reducerii pierderilor în fier prin optimizarea oțelului și a laminării, optimizarea lungimii fierului și a secțiunii transversale a dinților, optimizarea întrefierului și optimizarea camerei rotorului cu poli în formă de gheare, precum și prin optimizarea rezistenței fazelor. Prin urmare, această tehnologie se deosebește de celelalte alternatoare de înaltă eficiență aprobate ca ecoinovație prin Decizia de punere în aplicare 2013/341/UE a Comisiei (4) și prin Decizia de punere în aplicare 2014/465/UE a Comisiei (5).
            
         
               (5)
            
            
               Cererea nr. 2 se referă la alternatorul de înaltă eficiență Robert Bosch GmbH cu SAR. Alternatorul de înaltă eficiență cu SAR are un randament de cel puțin 78 %. Principala creștere a randamentului se realizează prin introducerea redresării active utilizând MOSFET, respectiv tehnologia tranzistorului cu efect de câmp de tip metal-oxid-semiconductor. De asemenea, alternatorul de înaltă eficiență cu SAR al solicitantului are un randament mai mare în comparație cu alternatorul de referință datorită: reducerii pierderilor în fier prin optimizarea oțelului și a laminării, optimizarea lungimii fierului și a secțiunii transversale a dinților, optimizarea întrefierului și optimizarea camerei rotorului cu poli în formă de gheare, precum și prin optimizarea rezistenței fazelor. Prin urmare, această tehnologie se deosebește de celelalte alternatoare de înaltă eficiență aprobate ca ecoinovație prin Decizia de punere în aplicare 2013/341/UE și prin Decizia de punere în aplicare 2014/465/UE, precum și de alternatorul de înaltă eficiență cu HED, care face obiectul cererii nr. 1.
            
         
               (6)
            
            
               Comisia constată că informațiile furnizate în ambele cereri demonstrează că au fost îndeplinite condițiile și criteriile menționate la articolul 12 din Regulamentul (CE) nr. 443/2009 și la articolele 2 și 4 din Regulamentul de punere în aplicare (UE) nr. 725/2011.
            
         
               (7)
            
            
               Solicitantul a demonstrat că cel mult 3 % dintre autoturismele noi înmatriculate în anul de referință 2009 sunt echipate cu alternatoare de înaltă eficiență de tipul celor descrise în cereri.
            
         
               (8)
            
            
               Pentru determinarea reducerii emisiilor de CO2 ca urmare a montării acestei tehnologii inovatoare pe vehicule, este necesară stabilirea vehiculului de referință cu care ar trebui comparat randamentul vehiculului echipat cu tehnologia inovatoare, în conformitate cu articolele 5 și 8 din Regulamentul de punere în aplicare (UE) nr. 725/2011. Comisia consideră că, în cazul în care tehnologia inovatoare ar fi montată pe un nou tip de vehicul, un alternator cu randamentul de 67 % este o tehnologie de referință adecvată. Dacă alternatoarele eficiente Robert Bosch GmbH ar fi montate pe un tip de vehicul existent, tehnologia de referință ar trebui să fie alternatorul montat pe ultima versiune introdusă pe piață a tipului respectiv de vehicul.
            
         
               (9)
            
            
               În ambele cereri, solicitantul a furnizat o metodologie de testare a reducerii emisiilor de CO2 care include formule ce corespund formulelor descrise în Orientările tehnice pentru abordarea simplificată a alternatoarelor eficiente. Comisia consideră că metodologia de testare va duce la rezultate verificabile, repetabile și comparabile și că această metodologie poate demonstra, în mod realist și pe baza unor date statistice fiabile, beneficiile tehnologiei inovatoare în materie de reducere a emisiilor de CO2, în conformitate cu articolul 6 din Regulamentul de punere în aplicare (UE) nr. 725/2011.
            
         
               (10)
            
            
               Comisia constată că metodologia de testare a solicitantului și formulele utilizate de acesta pentru calcularea reducerii emisiilor de CO2 în ambele cazuri sunt identice în toate privințele cu metodologia specificată în anexa la Decizia de punere în aplicare 2013/341/UE. În consecință, Comisia consideră că metodologia prevăzută în Decizia de punere în aplicare 2013/341/UE ar trebui să fie folosită pentru determinarea reducerii emisiilor de CO2 ca urmare a utilizării alternatorului de înaltă eficiență Robert Bosch GmbH cu HED și a alternatorului de înaltă eficiență Robert Bosch GmbH cu SAR.
            
         
               (11)
            
            
               În acest context, Comisia consideră că solicitantul a demonstrat în mod satisfăcător faptul că reducerea emisiilor obținută datorită tehnologiei inovatoare este de cel puțin 1 g CO2/km.
            
         
               (12)
            
            
               Comisia remarcă faptul că reducerile emisiilor obținute cu ajutorul ambelor tehnologii inovatoare pot fi parțial demonstrate în cadrul ciclului de încercare standard și că reducerile totale finale care urmează să fie certificate ar trebui, prin urmare, determinate în conformitate cu articolul 8 alineatul (2) al doilea paragraf din Regulamentul de punere în aplicare (UE) nr. 725/2011.
            
         
               (13)
            
            
               Comisia constată că, în ambele cazuri, raportul de verificare a fost elaborat de TÜV SÜD Industrie Service GmbH, care este un organism independent și certificat, și că raportul confirmă constatările prezentate în cereri.
            
         
               (14)
            
            
               În acest context, Comisia consideră că nu ar trebui ridicate obiecții cu privire la aprobarea ambelor tehnologii inovatoare în cauză.
            
         
               (15)
            
            
               În scopul stabilirii codului general al ecoinovației care trebuie utilizat în documentația relevantă de omologare de tip în conformitate cu anexele I, VIII și IX la Directiva 2007/46/CE a Parlamentului European și a Consiliului (6), ar trebui să se precizeze codurile individuale care urmează să fie utilizate pentru tehnologiile inovatoare aprobate prin prezenta decizie de punere în aplicare.
            
         
               (16)
            
            
               Orice producător care dorește să beneficieze de o reducere a emisiilor sale specifice medii de CO2, pentru a-și îndeplini obiectivul specific în materie de emisii grație reducerilor de emisii de CO2 obținute prin utilizarea tehnologiilor inovatoare aprobate prin prezenta decizie de punere în aplicare, ar trebui, în conformitate cu articolul 11 alineatul (1) din Regulamentul de punere în aplicare (UE) nr. 725/2011, să facă trimitere la prezenta decizie în cererea sa pentru obținerea unui certificat de omologare CE de tip pentru vehiculele în cauză,
            
         ADOPTĂ PREZENTA DECIZIE:
   Articolul 1
   (1)   Alternatorul de înaltă eficiență Robert Bosch GmbH cu diode de înaltă eficiență (HED), destinat utilizării în vehicule din categoria M1, este aprobat ca tehnologie inovatoare în sensul articolului 12 din Regulamentul (CE) nr. 443/2009.
   (2)   Alternatorul de înaltă eficiență Robert Bosch GmbH cu redresare activă sincronă (SAR), cu un randament de cel puțin 78 % și destinat utilizării în vehicule din categoria M1, este aprobat ca tehnologie inovatoare în sensul articolului 12 din Regulamentul (CE) nr. 443/2009.
   (3)   Reducerea emisiilor de CO2 obținută prin utilizarea alternatoarelor menționate la alineatele (1) și (2) se determină în conformitate cu metodologia stabilită în anexa la Decizia de punere în aplicare 2013/341/UE.
   (4)   În conformitate cu articolul 11 alineatul (2) al doilea paragraf din Regulamentul de punere în aplicare (UE) nr. 725/2011, reducerea emisiilor de CO2 determinată în conformitate cu alineatul (3) al prezentului articol poate fi certificată și înscrisă în certificatul de conformitate și în documentația relevantă de omologare de tip specificată în anexele I, VIII și IX la Directiva 2007/46/CE numai dacă aceasta atinge sau depășește pragul specificat la articolul 9 alineatul (1) din Regulamentul de punere în aplicare (UE) nr. 725/2011.
   (5)   Codurile individuale de ecoinovație pentru tehnologiile inovatoare aprobate prin prezenta decizie care trebuie înscrise în documentația de omologare de tip sunt:
   
               1.
            
            
               „8” pentru alternatorul de înaltă eficiență cu diode de înaltă eficiență;
            
         
               2.
            
            
               „9” pentru alternatorul de înaltă eficiență cu redresare activă sincronă.
            
         Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 30 ianuarie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 140, 5.6.2009, p. 1.
   
      (2)  Regulamentul de punere în aplicare (UE) nr. 725/2011 al Comisiei din 25 iulie 2011 de stabilire a unei proceduri de aprobare și de certificare a tehnologiilor inovatoare care contribuie la reducerea emisiilor de CO2 generate de automobile, în temeiul Regulamentului (CE) nr. 443/2009 al Parlamentului European și al Consiliului (JO L 194, 26.7.2011, p. 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf
   
      (4)  Decizia de punere în aplicare 2013/341/UE a Comisiei din 27 iunie 2013 de aprobare a alternatorului Valeo Efficient Generation Alternator ca tehnologie inovatoare pentru reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului (JO L 179, 29.6.2013, p. 98).
   
      (5)  Decizia de punere în aplicare 2014/465/UE a Comisiei din 16 iulie 2014 de aprobare a alternatorului eficient DENSO ca tehnologie inovatoare pentru reducerea emisiilor de CO2 generate de autoturisme, în temeiul Regulamentului (CE) nr. 443/2009 al Parlamentului European și al Consiliului și de modificare a Deciziei de punere în aplicare 2013/341/UE a Comisiei (JO L 210, 17.7.2014, p. 17).
   
      (6)  Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (JO L 263, 9.10.2007, p. 1).